TPCH พุ่งขึ้น 5.13% คาดบันทึกรายได้จากโรงไฟฟ้าช้างแรกฯเพิ่มใน Q3/59
TPCH พุ่งขึ้น 5.13% คาดบันทึกรายได้จากโรงไฟฟ้าช้างแรกฯเพิ่มใน Q3/59 
27 มิ.ย. 2559

ผู้สื่อข่าวรายงานว่า ราคาหุ้นบริษัททีพีซี เพาเวอร์ โฮลดิ้ง จำกัด (มหาชน) หรือ TPCH โดย ณ เวลา 16.14 น. อยู่ที่ 16.40 บาท เพิ่มขึ้น 0.80 บาท หรือ 5.13% ด้วยมูลค่าซื้อขาย 141.06 ล้านบาท เมื่อเวลา 16.02 น. โดยเปิดตลาดที่ 15.70 บาท ราคาปรับตัวขึ้นสูงสุดที่ 16.40 บาท และราคาทำระดับต่ำสุดที่ 15.70 บาท
ด้านนายเชิดศักดิ์ วัฒนวิจิตรกุล กรรมการผู้จัดการใหญ่ บริษัททีพีซี เพาเวอร์ โฮลดิ้ง จำกัด (มหาชน) หรือ TPCH เปิดเผยว่า สามารถบันทึกรายได้เพิ่มขึ้นจากการที่โรงไฟฟ้าช้างแรก ไบโอเพาเวอร์ ทีน่าจะได้รับการเปลี่ยนสัญญาซื้อขายไฟฟ้าเป็นระบบ Feed in Tariff (FiT) จากเดิมที่อยู่ในระบบ Adder หลังจากที่สำนักงานคณะกรรมการกำกับกิจการพลังงาน (กกพ.) ได้อนุมัติให้โรงฟฟ้าชีวมวลปรับเปลี่ยนรูปแบบการรับซื้อไฟฟ้าจากระบบ Adder เป็นระบบ FiT โดยจะให้ผู้ประกอบการมายื่นขออนุมัติให้แล้วเสร็จภายในเดือนส.ค. ซึ่งในส่วนบริษัทคาดว่าจะเริ่มบันทึกรายได้ย้อนหลังตั้งแต่ 11 มี.ค.59 ในช่วงไตรมาส 3/59 ทั้งหมด
สำหรับโครงการรับซื้อไฟฟ้าจากผู้ผลิตไฟฟ้าขนาดเล็กมาก ในแบบ FiT ประเภทเชื้อเพลิงชีวมวล จำนวนไม่เกิน 36 เมกะวัตต์ (MW) ในพื้นที่จังหวัดชายแดนภาคใต้นั้น บริษัทยืนยันที่จะเข้าร่วมเสนอขายไฟฟ้าทั้งหมด โดยจะยื่นซองเสนอขายไฟฟ้าในวันที่ 30 มิ.ย.ซึ่งเป็นวันสุดท้ายของการเปิดให้ยื่นข้อเสนอดังกล่าว
ด้านบล.บัวหลวง ระบุในบทวิเคราะห์โดยแนะนำหุ้น TPCH เนื่องจากคาดว่าบริษัทจะมีการบันทึกกำไรโรงไฟฟ้าช้างแรกฯย้อนหลังไปถึงเดือนมี.ค.59 ซึ่งจากการเปลี่ยนการรับรู้รายได้เป็นระบบ FiT ที่ 4.5 บาท/หน่วย แทน Adder เดิม 3.2 บาท/หน่วย จะส่งผลให้กำไรเติบโตขึ้น รวมถึงยังมีโมเมนตัมกำไรในครึ่งปีหลังดีกว่าครึ่งปีแรกแน่นอนเพราะจะมีกำไรจากโรงไฟฟ้าแม่วงก์ และมหาชัย รับรู้เข้ามาเต็มงวดด้วย